陈与义
次韵谢文骥主簿见寄兼示刘宣叔
断蓬随天风，飘荡去何许。
寒草不自振，生死依墙堵。
两途俱寂寞，众手剧云雨。
坐令习主簿，下与鸡鹜伍。
遥知竹林交，未肯一时数。
翩翩三语掾，智与谩相补。
髯刘吾所畏，道屈空去鲁。
子才亦落落，倾盖极许予。
四夔照河滨，一笑宽逆旅。
堂堂吾景方，去作泉下土。
未知我露电，能复几寒暑。
思莼久未决，食荠转觉苦。
我不逮诸子，要先诸子去。
不种杨恽田，但灌吕安圃。
未知谁善酿，可作孔文举。
十年亦晚矣，请便事斯语。